Document ID: 32011D0901

РЕШЕНИЕ НА СЪВЕТА
от 12 декември 2011 година
относно сключването на Споразумението относно насърчаването, осигуряването и използването на спътниковите навигационни системи „Галилео“ и GPS и свързаните с тях приложения между Европейската общност и нейните държави-членки, от една страна, и Съединените американски щати, от друга страна
(2011/901/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 171 и член 172, първа алинея във връзка с член 218, параграф 6, буква а) и параграф 8, първа алинея от него,
като взе предвид предложението на Европейската комисия,
като взе предвид одобрението на Европейския парламент (1),
като има предвид, че:
(1)
На 30 септември 1999 г. Съветът упълномощи Комисията да започне преговори със Съединените американски щати за сключването на споразумение относно разработването на гражданска глобална навигационна система.
(2)
В съответствие с Решение на Съвета от 22 юни 2004 г. Споразумението относно насърчаването, осигуряването и използването на спътниковите навигационни системи „Галилео“ и GPS и свързаните с тях приложения между Европейската общност и нейните държави-членки, от една страна, и Съединените американски щати, от друга страна („Споразумението“), беше подписано в Dromoland Castle, Ирландия, на 26 юни 2004 г. и се прилага временно от 1 ноември 2008 г. до влизането му в сила.
(3)
Държавите-членки ще бъдат представени по целесъобразност в работните групи, създадени по силата на това споразумение.
(4)
Споразумението следва да бъде одобрено,
ПРИЕ НАСТОЯЩОТО РЕШЕНИЕ:
Член 1
Споразумението относно насърчаването, осигуряването и използването на спътниковите навигационни системи „Галилео“ и GPS и свързаните с тях приложения между Европейската общност и нейните държави-членки, от една страна, и Съединените американски щати, от друга страна, се одобрява от името на Европейския съюз.
Текстът на Споразумението е приложен към настоящото решение.
Член 2
Председателят на Съвета, от името на Съюза, връчва на Съединените американски щати дипломатическата нота, предвидена в член 20, параграф 1 от Споразумението (2), и прави следната нотификация:
„В резултат на влизането в сила на Договора от Лисабон на 1 декември 2009 г. Европейският съюз замени Европейската общност и е неин правоприемник, като от тази дата упражнява всички права и поема всички задължения на Европейската общност. Следователно позоваванията на „Европейската общност“ в текста на Споразумението се считат, където е уместно, за позовавания на „Европейския съюз“.“
Член 3
1. Съюзът се представлява в работните групи, създадени по член 13 от Споразумението, от представител на Комисията и на държавите-членки и, когато е уместно, от съответния техен представител.
2. Информацията, посочена в член 19, параграф 2 от Споразумението, се предоставя съвместно от Съюза и държавите-членки. Комисията представя информацията от името на Съюза и държавите-членки.
3. Позицията, която следва да бъде възприета от Съюза в групите, посочени в параграф 6 от приложението към Споразумението, се приема от Съвета по предложение на Комисията.
Член 4
Настоящото решение влиза в сила в деня на неговото приемане.
Съставено в Брюксел на 12 декември 2011 година.

Labels: 5
8
12
18
15